**LEES: LUKAS 5:33-39**

**Is jy in pas met die tye?**

**1. Pas aan!**

Baie goed verander baie vinnig in ons wêreld. En die pas van verandering word net al hoe vinniger. Veral in die tegnologie, nè. En elkeen van ons ervaar dit tog in ons eie lewe.

Wat maak ŉ mens met verandering - met alles wat net heeltyd verander?

Daar is ŉ sterk opvatting in ons kultuur dat ŉ mens eenvoudig alles in jou vermoë moet doen om in pas te bly met die veranderings. As jy nie aanpas by die veranderings nie is jy uit pas, en dan gaan jy die bus verpas. Jy gaan irrelevant word en jy gaan nie geld maak nie!

So in ons kultuur spandeer ons ŉ groot klomp energie om te kyk wat doen die “*trendsetters*” – die ouens wat die pas aangee. Wat doen hulle? Wat leer hulle ons oor die nuutste tendense? En hoe kan ons dan *verander om soos hulle te wees*?

En tog, as jy mooi daaroor dink, is die behoefte om in pas te wees met die tye ook nie regtig nie iets wat so nuut is nie. Dis miskien vandag op ŉ histeriese vlak as gevolg van die pas van verandering, maar ons lees daarvan in vandag se Skrifgedeelte! Die mense vra vir Jesus: “Hoekom vas u dissipels nie?” Vir die kinders: om te vas is mos om vir ŉ tyd lank nie te eet nie, sodat jy in daardie tyd herinner word om erns te maak met jou geloof. “So, hoekom vas u dissipels nie? Dit lyk asof hulle uit pas is met wat die huidige godsdienstige “trend!” Ek bedoel, die Fariseërs vas; Johannes se volgelinge vas, en u dissipels vas nie – hulle is uit pas!”

**2. Jesus: fokus op die Bruidegom**

“Toe sê Jesus vir hulle; ‘Kan julle dan die bruilofsgaste laat vas terwyl die bruidegom by hulle is?” Die eerste van drie beelde waarmee Jesus ons wil laat dink oor wat tyd en verandering *regtig* is. En die eerste wat dit ons vir onsself moet laat vra is: waarop fokus ons; waarna kyk ons? As jy by ŉ troue is, is die bruidspaar – die bruid en die bruidegom tog die middelpunt van aandag. Jy sal regtig simpel wees as jy in die banke sit en koerant lees terwyl die bruid by die kerk ingestap kom. Of as jy aan een van die gastetafels sit en koerant lees terwyl die bruidegom besig is met sy toespraak. Nee, jy fokus tog op die twee mense oor wie die troue gaan. So, wie is die Bruidegom wat by ons is? Dit is Jesus Christus self. Hy is die Een wat Homself vir ons mense, sy bruid gee. Hy word een met ons in die troue wat die middelpunt van die wêreldgeskiedenis is. Ons aandag moet dus vasgevang wees – heeltemal opgeneem word deur Jesus Christus wat nou hier is. Dit is alleen as ons by Hom begin en deur Hom kyk dat ons reg kan dink oor tyd en verandering. As ons dit nie doen nie, dan kyk ons teen die buitekant vas. Dan word ons aandag getrek deur verandering op die buitekant - oppervlakkige verandering. Maar Jesus Christus nooi ons uit om dieper te kyk, geestelik te kyk. Ons moet die Aanwesigheid van die Bruidegom onderskei, en van daaruit ons tyd en verandering beleef.

**3. Verandering aan die buitekant en verandering aan die binnekant**

Hoe doen ŉ mens dit?

Luister: toe vertel Jesus vir hulle nog ŉ gelykenis: “Niemand skeur ŉ stuk uit nuwe klere om daarmee ou klere te lap nie. As hy dit sou doen, sou die nuwe klere stukkend wees, en buitendien sal die nuwe lap nie by die ou klere pas nie. En niemand gooi nuwe wyn in ou velsakke nie. As hy dit sou doen, sal die nuwe wyn die velsakke laat oopbars... Nee, nuwe wyn moet in nuwe sakke gegooi word.

Dit gaan alles daaroor om te kan sê wat regtig nuut is, en wat eintlik nie nuut is nie, maar oud. Dit gaan alles daaroor om te kan onderskei wat regtig nuut is, en wat eintlik oud is, selfs al lyk dit nuut.

As jy teen die buitekant vaskyk, op die oppervlak kyk, dan sal jy baie goed sien wat lyk of dit verander en nuut is. En dit kan baie opwindend wees, want die wêreld waarin ons lewe spandeer ontsaglik baie energie daaraan om nuwe goed aantreklik en opwindend te laat lyk. ŉ Nuwe foon, ŉ nuwe motor, ŉ nuwe sosiale media platform. Die druk op my is sterk om in te pas en aan te pas by die veranderinge. Maar dit is net hier waar ons onderskeidingsvermoë en wysheid nodig het. Natuurlik kan dinge op die buitekant verander en dit kan nodig wees om daarby aan te pas. Ek bedoel, ons kom nie meer met ossewaens kerk toe nie. Maar ons is geroep om te vra na die innerlike, geestelike betekenis van dinge en ontwikkelinge. En dit kan dan net wees dat, alhoewel die uiterlike baie verander het, die binnekant maar nog presies dieselfde is. So baie van die veranderinge in die wêreld lyk of dit nuwe goed is, maar dit kan wees dat die innerlike daarvan maar steeds eie menslike mag is, selfsug en selfs haat. En dit beteken dat op ŉ diep vlak dinge maar presies dieselfde gebly het. Die enigste ware, nuwe verandering is die bruilof van Jesus Christus met sy bruid, die nuwe mensheid. As jy nie aanpas by hierdie verandering nie, maar jy probeer aanpas by veranderinge op die buitekant, dan is jy besig om ou klere met ŉ nuwe stuk lap te lap. Jy is besig om nuwe wyn in ou velsakke te gooi. Ten diepste kan dit nie werk nie; dit is nie ware verandering nie.

Maar, as jy aan die binnekant begin. As jy geestelik ŉ fokus het op die Bruidegom wat hier is, en jy probeer oop wees om sy Aanwesigheid in jou omstandighede te onderskei, dán is jy juis oop vir ware verandering. En waaroor gaan verandering dan? Wel, besef eers dat Jesus Christus se lewe, dood en opstanding dié verwysingspunt is. Dit is waarop alles gesentreer is. Hy het as ware mens in ons plek kom leef. Hy was getrou aan God tot in die uiterste van die dood. Daarom het God Hom opgewek uit die dood en Hom die ereplek in die heelal en geskiedenis gegee. Sy lewe, dood en opstanding is die ewige nóú. Alles moet hierin deel. Alles moet hierop gerig wees. Alles moet hierby inpas.

En ware verandering vir my en vir jou, vir die kerk, is om al hoe meer te verander om gelykvormig aan Christus te wees. Deur die Heilige Gees moet ons lewe al hoe meer sy lewe word, ons gedagtes al hoe meer sy gedagtes, ons liefde al hoe meer sy liefde. En die onsuiwerhede wat nie die toets van Christus deurstaan nie moet al hoe meer laat gaan word in die niet in. Dit is ware verandering: dat ons al hoe meer die Een word in wie ons ingeplant is met ons doop. En, soos ons leer in vanoggend se Skrifgedeelte, is daar in hierdie ware verandering tye van feesvier en tye van vas. Hulle wissel mekaar af op die regte tyd.

**4. Ek en jy en ons kerk**

Maar die vraag aan jou en my vanoggend is of ons die tye en die veranderings waarin ons leef kan onderskei? Is ons in pas met die regte verandering? Dit mag wees dat verandering vir jou baie belangrik is, maar dat jy eintlik – in werklikheid – dieselfde ou klere, dieselfde ou velsakke maar nog steeds het; dat jy slegs op die buitekant wil verander. En dit is natuurlik ŉ vraag wat ons vir onsself as kerk ook hard en duidelik moet vra. Want as dit so is dan gaan die nuwe wyn die ou velsakke oopskeur en alles gaan tot niet, selfs al lyk dit op die buitekant baie mooi en nuut.

Die uitnodiging aan ons is om een en al gefassineer met die Bruidegom te lewe. Dat ons aandag geabsorbeer word deur Hom. Hy is die ster waarom ons lewe wentel. En so kom ons in die kragveld van die Gees. En so word ons innerlik al hoe nuwer, al hoe jonger, al hoe meer in pas. Hoe sê Paulus in 2 Korintiërs 4: al is ons uiterlike besig om te vergaan, innerlik word ons van dag tot dag vernuwe! AMEN